**Ladislav Pohrobok** Habsburský (\* 22. február 1440, Komárno – † 23. november 1457, Praha) bol (arci)vojvoda rakúsky, uhorský kráľ ako **Ladislav V.**, český kráľ ako **Ladislav I.**, jediný syn rímskeho kráľa Albrechta II. a Alžbety Luxemburskej, dcéry cisára Žigmunda Luxemburského.

Životopis
---------

Narodil sa v Komárne štyri mesiace po smrti svojho otca, preto dostal prídomok Pohrobok (lat. Posthumus). Teoreticky bol od okamihu svojho narodenia vládcom Rakúskeho arcivojvodstva, oficiálnou hlavou habsburskej dynastie a kráľom uhorským a českým. Jeho kráľovské tituly však neboli zatiaľ potvrdené. Aj keď jeho matka energicky bojovala za Ladislavove nároky na trón za pomoci Jána Jiskru z Brandýsa, uhorské stavy si zvolili za kráľa Vladislava Jagelovského (vládol v Poľsku ako kráľ Vladislav III.).

Dvornej dáme Alžbety sa podarilo ukradnúť uhorskú svätoštefanskú korunu z Vyšehradu (maď. Visegrád) a odniesla ju do Viedenského Nového Mesta (Wiener Neustadt). Podľa legendy sa práve pri tejto krádeži stalo, že sa ohol krížik na korune. Alžbeta potom prinútila prímasa korunovať 15. mája 1440 v Stoličnom Belehrade (Székesfehérvár) Ladislava za uhorského kráľa. Následne vypukla dvojročná občianska vojna medzi prívržencami Vladislava a Ladislava Pohrobka (jeho matky Alžbety).

V roku 1442 zomrela Ladislavova matka a jeho poručníkom sa stal jeho strýc, neskorší cisár Svätej rímskej ríše Fridrich III. ktorý ho fakticky držal ako rukojemníka na hrade Orth v Rakúsku.

Po smrti Vladislava Jagelovského v bitke pri Varne 10. novembra 1444 uznali uhorské stavy za veľkých sporov Ladislava Pohrobka za uhorského kráľa a vyzvali Fridricha, aby Ladislava prepustil a vydal uhorskú kráľovskú korunu. Stavy zároveň zvolili *sedem kapitánov*, ktorí spravovali kráľovstvo. Boli to Ján Huňady, Mikuláš Újlaki, Juraj Rozgonyi, Imrich Bebek, Michal Ország, Pongrác II. zo Svätého Mikuláša a Ján Jiskra z Brandýsa.

Regentom Uhorského kráľovstva sa počas kráľovej neprítomnosti stal Ján Huňady a v Českom kráľovstve túto funkciu vykonával (od r. 1451/52) Jiří z Poděbrad. Po Ladislavovej smrti sa Jánov syn Matej Huňady stal uhorským kráľom a v Čechách nastúpil na trón Jiří z Poděbrad.

Po roku 1450 rástol tlak rakúskych šľachtických stavov na prepustenie Ladislava. Dňa 14. okóbra 1451 uzatvorilo 39 účastníkov stavovského snemu v Mailbergu slávnostne spolok, ktorý mal primäť Fridricha, aby vydal Ladislava. K vyhláseniu sa čoskoro pripojilo 254 ďalších členov. V roku 1452 pod vedením Ulricha z Eytzingu obliehali cisára vo Viedenskom Novom Meste a donútili ho Ladislava vydať. Novým ochrancom Ladislava sa stal Ulrich II. Celjský.

Ladislava korunovali za českého kráľa 28. októbra 1453 a prebýval striedavo v Prahe a vo Viedni. Po smrti Jána Huňadyho v roku 1456 menoval svojho ochrancu Ulricha Celjského regentom Uhorska. V novembri 1456 Ulricha zavraždil Jánov syn a brat neskoršieho kráľa Mateja, Ladislav Huňady. Kráľ Ladislav ho dal za trest sťať, čo vyvolalo také nepokoje v Uhorsku, že musel natrvalo presídliť do Prahy, kde prežil posledné mesiace života.

Koncom roka 1457, počas príprav na sobáš s Magdalénou, dcérou francúzskeho kráľa Karola VII. Ladislav náhle zomrel. Dlho sa špekulovalo o tom, že ho otrávili, ale výskumy z 20. storočia ukázali, že zomrel s najväčšou pravdepodobnosťou na leukémiu.

Literatúra
----------

* ČECHURA. *České země v letech 1437–1526, I. díl : mezi Zikmundem a Jiřím z Poděbrad*. [s.l.] : [s.n.], 2010. ISBN 978-80-7277-447-0.
* ČORNEJ, Petr. Ladislav Pohrobek. In: RYANTOVÁ, Marie; VOREL, Petr. *Čeští králové*. Praha ; Litomyšl : Paseka, 2008. ISBN 978-80-7185-940-6. S. 251-261.
* ČORNEJ, Petr; BARTLOVÁ, Milena. *Velké dějiny zemí Koruny české VI. 1437-1526*. Praha : Paseka, 2007. 839 s. ISBN 978-80-7185-873-7.
* ČORNEJOVÁ, Ivana; RAK, Jiří; VLNAS, Vít. *Ve stínu tvých křídel. Habsburkové v českých dějinách*. Praha : Grafoprint-Neubert, 1995. 289 s. ISBN 80-85785-20-X.
* HAMANNOVÁ, Brigitte. *Habsburkové. Životopisná encyklopedie*. Praha : Brána ; Knižní klub, 1996. 408 s. ISBN 80-85946-19-X.
* URBÁNEK, Rudolf. *Věk Poděbradský II. a III.*. Praha : Jan Laichter, 1918; 1930.
* URBÁNEK, Rudolf. *Konec Ladislava Pohrobka*. Praha : Česká akademie věd a umění, 1924. 207 s.

Iné projekty
------------

Commons
* Spolupracuj na Commons Commons ponúka multimediálne súbory na tému **Ladislav Pohrobok**

Externé odkazy
--------------

* Marek Zágora: „Mládeneček pěkný, kadeřavý". Portréty Ladislava Pohrobka
* Podivná smrt 18-letého krále Ladislava Pohrobka
* Otakar Vinař - Z genealogie českých králů - Cesta Habsburků na český trůn (1278 - 1526)

Panovnícke pomery
-----------------

  


|  |
| --- |
| Ladislav Pohrobok**Habsburgovci** |
| Vladárske tituly |
|
| Predchodca**Albrecht V.** | **Rakúsky vojvoda**1440 – 1457 | Nástupca**Fridrich V.** |
|
| Predchodca**Albrecht V.** | **Český kráľ**1453 – 1457 | Nástupca**Jiří z Poděbrad** |
|
| Predchodca**Vladislav I.** | **Uhorský kráľ**1440/1444/1453 – 1457 | Nástupca**Matej Korvín** |

Autoritné údaje: * abART: 107962
* BnF: 13339096r
* GND: 118725866
* ISNI: 0000 0000 6629 7442
* LCCN: n85383922
* NK ČR: jn20000401592
* PIM: PIM102520
* VIAF: 35251425
* WorldCat: lccn-n85383922